b'\n_START_ARTICLE_\nVapaaehtoinen maanpuolustus\n_START_PARAGRAPH_\nVapaaehtoisella maanpuolustuksella tarkoitetaan laajaa kirjoa erityyppist\xc3\xa4 Suomen maanpuolustusta tukevaa kansalaistoimintaa. Termi\xc3\xa4 on my\xc3\xb6s eri aikoina ja eri historiallisissa konteksteissa k\xc3\xa4ytetty eri tavalla. Vapaaehtoiseen maanpuolustukseen kuuluvat muun muassa reserviupseeri- sek\xc3\xa4 reservil\xc3\xa4istoiminta sek\xc3\xa4 n\xc3\xa4iden naisj\xc3\xa4rjest\xc3\xb6jen toiminta, maanpuolustuskiltatoiminta sek\xc3\xa4 lukuisten perinneyhteis\xc3\xb6jen toiminta._NEWLINE_Puolustusministeri\xc3\xb6n vuonna 2002 asettamassa ty\xc3\xb6ryhm\xc3\xa4ss\xc3\xa4 m\xc3\xa4\xc3\xa4riteltiin vapaaehtoiseen maanpuolustukseen liittyvi\xc3\xa4 k\xc3\xa4sitteit\xc3\xa4. Vapaaehtoinen maanpuolustusty\xc3\xb6 on aatteellista vapaaehtoista kansalaistoimintaa, jolla lujitetaan kansalaisten maanpuolustustahtoa ja tuetaan sek\xc3\xa4 viranomaisten ett\xc3\xa4 kansalaisten kyky\xc3\xa4 selviyty\xc3\xa4 eri turvallisuustilanteista. Vapaaehtoinen maanpuolustustoiminta tukee viranomaisten varautumista esimerkiksi toteuttamalla viranomaisten antamia teht\xc3\xa4vi\xc3\xa4 ja yll\xc3\xa4pit\xc3\xa4m\xc3\xa4ll\xc3\xa4 koulutustiloja. Vapaaehtoista maanpuolustusty\xc3\xb6t\xc3\xa4 tekev\xc3\xa4t j\xc3\xa4rjest\xc3\xb6t ja niiden laaja j\xc3\xa4senkunta pit\xc3\xa4v\xc3\xa4t osaltaan yll\xc3\xa4 kansalaisten maanpuolustustahtoa ja -taitoja._NEWLINE_Teknisess\xc3\xa4 mieless\xc3\xa4, muun muassa lains\xc3\xa4\xc3\xa4d\xc3\xa4nn\xc3\xb6ss\xc3\xa4 vapaaehtoinen maanpuolustus on yleistermi, jolla tarkoitetaan Suomessa eri viranomaisten normaali- ja kriisiajan valmiuksia t\xc3\xa4ydent\xc3\xa4v\xc3\xa4\xc3\xa4 ja tukevaa vapaaehtoistoimintaa. Erityisen merkitt\xc3\xa4v\xc3\xa4\xc3\xa4 vapaaehtoinen maanpuolustusty\xc3\xb6 on l\xc3\xa4\xc3\xa4kint\xc3\xa4alalla, pelastusalalla ja sotilaallisella alalla._NEWLINE_Vapaaehtoinen maanpuolustusty\xc3\xb6 jakautuu useisiin alueisiin. Ty\xc3\xb6n kovana ytimen\xc3\xa4 voidaan pit\xc3\xa4\xc3\xa4 sotilaallista maanpuolustusta tukevaa ty\xc3\xb6t\xc3\xa4, jota esimerkiksi aiheesta annettu lains\xc3\xa4\xc3\xa4d\xc3\xa4nt\xc3\xb6 k\xc3\xa4sittelee l\xc3\xa4hes ainoana maanpuolustusty\xc3\xb6n osa-alueena. T\xc3\xa4m\xc3\xa4n lis\xc3\xa4ksi vapaaehtoiset palokunnat ja vapaaehtoinen pelastuspalvelu tekev\xc3\xa4t eritt\xc3\xa4in merkitt\xc3\xa4v\xc3\xa4\xc3\xa4 ty\xc3\xb6t\xc3\xa4 pelastus- ja poliisiviranomaisien tukemiseksi normaali- ja poikkeusoloissa. Taloudellisen varautumisen alalla vapaaehtoistoiminta on yritysten ja valtiovallan keskin\xc3\xa4ist\xc3\xa4 toimintaa, joka tapahtuu eri alojen huoltovarmuuspoolien ja puolustustaloudellisen suunnittelukunnan kautta\n_START_SECTION_\nPoliisi- ja pelastustoimi\n_START_PARAGRAPH_\nT\xc3\xa4rkein poliisin apuna toimiva vapaaehtoisorganisaatio on Vapaaehtoinen pelastuspalvelu Vapepa. T\xc3\xa4m\xc3\xa4 j\xc3\xa4rjest\xc3\xb6jen yhteenliittym\xc3\xa4 kokoaa yhteen l\xc3\xa4hes viidenkymmenen eri organisaation voimavarat. Sen toimintaa koordinoi Suomen Punainen Risti. Vapepa organisoi h\xc3\xa4lytysryhmi\xc3\xa4, joita poliisi k\xc3\xa4ytt\xc3\xa4\xc3\xa4 apunaan etsinn\xc3\xb6iss\xc3\xa4 sek\xc3\xa4 vaarallisissa tilanteissa. Toiminnassa on mukana 1\xc2\xa0400 h\xc3\xa4lytysryhm\xc3\xa4\xc3\xa4, joihin kuuluu 20\xc2\xa0000 vapaaehtoista. Toiminta rahoitetaan Suomen punaisen ristin ja Sosiaali- ja terveysj\xc3\xa4rjest\xc3\xb6jen avustuskeskuksen varoin._NEWLINE_Pelastustoimen puolella vakinaisia palokuntia tukevat vapaapalokunnat. N\xc3\xa4m\xc3\xa4 ovat yleens\xc3\xa4 ns. sopimuspalokuntia, eli ne ovat tehneet paikallisten pelastuslaitosten kanssa sopimuksen valmiudesta vastata h\xc3\xa4lytyksiin tietyss\xc3\xa4 ajassa. Vapaapalokunnissa toimii yli 20\xc2\xa0000 koulutettua sammutusmiest\xc3\xa4, mik\xc3\xa4 tekee niist\xc3\xa4 t\xc3\xa4rkeimm\xc3\xa4n Suomen pelastustoimen voimavaran. P\xc3\xa4\xc3\xa4toimisia ammattipalomiehi\xc3\xa4 on maassa vain noin 5\xc2\xa0000. Nuoriso- ja naistoiminta sek\xc3\xa4 muut kuin sopimuspalokunnat mukaan lukien VPK-toiminnassa on mukana noin 39\xc2\xa0000 henke\xc3\xa4._NEWLINE_Oma erikoisuutensa pelastustoimen vapaaehtoiskent\xc3\xa4ss\xc3\xa4 ovat palolennot. N\xc3\xa4ill\xc3\xa4 lennoilla vapaaehtoiset harrasteilmailijat partioivat mets\xc3\xa4alueita muutaman tunnin ajan kerrallaan etsien mets\xc3\xa4paloja. Havaituista savuista tehd\xc3\xa4\xc3\xa4n ilmoitus palokunnille. L\xc3\xa4\xc3\xa4ninhallitukset maksavat lentoja suorittavien koneiden polttoaineen, mutta itse lennot tehd\xc3\xa4\xc3\xa4n palkatta.'